## Mazón: “La Llei del voluntariat valencià reflectix els principis de cooperació, empatia i responsabilitat que ens definixen com a societat”

*** Destaca el consens reeixit amb totes les forces polítiques per a aprovar una llei que “salda un deute” amb els voluntaris i els oferix garanties, suport i projecció de futur
* Recalca el compromís de la Generalitat amb les polítiques d’inclusió, a les quals es destinen 352 milions en els pressupostos de 2025, la major part dirigits a la renda valenciana d’inclusió
* Afirma que situacions difícils com la covid o la riuada demostren com de “necessaris i imprescindibles” són els voluntaris i subratlla els quasi 40 milions destinats a entitats i projectes socials de la zona afectats per les inundacions d’octubre**

**Elx.**

El president de la Generalitat, Carlos Mazón, ha destacat que la nova llei de voluntariat valencià “reflectix el compromís col·lectiu amb els principis que ens definixen com a societat: la cooperació, l’empatia i la responsabilitat compartida en la cura de les persones”.

El cap de l’executiu ha assistit a la clausura del curs ‘Conciénciate’, en la qual s’ha reconegut la labor de voluntaris, empreses i centres educatius, i a on ha valorat esta nova norma, que “salda un deute històric amb este col·lectiu i els oferix un marc legal que els proporciona garanties, suport i projecció de futur”.

En este sentit, ha indicat que amb esta llei “s’acredita formalment, per primera vegada, les persones voluntàries, creant la targeta que les reconeix com a tal i que els atorgarà beneficis, al mateix temps que fomenta i agraïx la seua implicació pel seu treball desinteressat pel bé comú”. Així mateix, introduïx la possibilitat de col·laboració de menors des de 12 anys en accions voluntàries amb la pertinent autorització.

Es tracta d’un marc legal “que arreplega una convicció profunda i que compta amb un suport pressupostari per a desplegar els seus efectes i beneficis”, al mateix temps que “representa el model que estem defenent: el que crea complicitats i aporta garanties a la col·laboració entre el sistema públic, el tercer sector i les entitats del voluntariat”.

En este sentit, el president ha remarcat que les polítiques socials “són la millor expressió de l’altura moral d’una societat que vetla per a corregir les desigualtats, davant la qual el Consell no pot romandre indiferent”.

**Els pressupostos més socials**

Carlos Mazón ha recalcat que els pressupostos de 2025 inclouen partides de 352 milions d’euros destinades a polítiques d’inclusió, especialment a la renda valenciana d’inclusió, a la qual es dediquen 288 milions d’euros.

A més, “es tripliquen les ajudes destinades al treball comunitari, amb partides superiors als 7 milions d’euros, que preveuen per primera vegada una partida específica de 2 milions d’euros per a la intervenció social amb persones en situació de sensellarisme”, ha afegit.

El cap del Consell, que ha indicat que els de 2025 “són els pressupostos més socials de la història de la Comunitat Valenciana”, ha afegit que els comptes “també ens permetran destinar 43 milions més a subvencions per a l’acompanyament en la vulnerabilitat, lluitar contra la pobresa i el foment del voluntariat”.

Així mateix, ha valorat que els comptes públics disposen de fons extraordinaris en l’àmbit dels servicis socials per a la recuperació de les zones afectades per les riuades.

D’esta manera, ha dit, “estem dedicant 14,6 milions d’euros per a finançar la reconstrucció i reactivació d’entitats socials, enfortir el teixit associatiu i garantir la continuïtat de projectes destinats a ajudar els col·lectius més vulnerables d’estos municipis, així com 25 milions més perquè les entitats socials treballen en la recuperació social dels municipis”.

**‘Conciénciate’**

En l’acte, en el qual també ha estat present l’alcalde d’Elx, Pablo Ruz, el cap del Consell ha agraït el compromís i la dedicació dels voluntaris, l’acció dels quals “és un potent agent transformador que ens fa millors”.

A més, ha recalcat “com d’imprescindibles i necessaris” són davant les situacions més complicades, com ho han demostrat amb la covid o les riuades d’octubre.

El president ha assistit al final de curs i a l’entrega de diplomes ‘Conciénciate’, un acte en el qual s’ha reconegut la labor de 111 voluntaris, 44 empreses i institucions col·laboradores, 18 centres educatius i 15 coordinadors i equip tècnic de la fundació, i en el qual s’ha realitzat el nomenament de dos socis d’honor.

Conciénciate és una entitat que promou el voluntariat social, contribuint a la millora de la qualitat de vida de les persones vulnerables o en risc d’exclusió social, i que treballa en àrees com l’emergència alimentària, les persones amb discapacitat, els xiquets en risc d’exclusió social, les persones sense llar, els majors i les persones migrades.

Fecha: 14/06/2025